PREDKLADACIA SPRÁVA

Ministerstvo cestovného ruchu a športu Slovenskej republiky predkladá návrh vyhlášky, 
ktorou sa ustanovujú podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania, spôsobe a formáte zápisu údajov do registra, typoch jednotiek a o poskytovaní údajov z registra (ďalej len „návrh vyhlášky“). 

Predkladaným návrhom vyhlášky sa vykonáva splnomocňovacie ustanovenie § 13 zákona č. 133/2026 Z. z. o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (ďalej len „zákon“).

Cieľom návrhu vyhlášky je ustanoviť podrobnosti nevyhnutné na praktické fungovanie registra jednotiek pre poskytovanie služieb krátkodobého prenájmu ubytovania. Návrh vyhlášky vytvára jednotný a transparentný rámec pre registráciu hostiteľov a jednotiek poskytovaných na krátkodobý prenájom, správu registračných údajov, overovanie registračných čísiel a poskytovanie údajov z registra oprávneným subjektom.

Predmetom návrhu vyhlášky je ustanovenie podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania, o spôsobe a formáte zápisu údajov do registra, o typoch jednotiek a o poskytovaní údajov z registra. Vyhláška upravuje technické, organizačné a procesné aspekty fungovania registra vrátane elektronickej registrácie hostiteľov, vedenia údajov o jednotkách, prideľovania registračných čísiel a komunikácie medzi registrom, hostiteľmi, online platformami a oprávnenými orgánmi verejnej moci.

Register sa vedie v elektronickej podobe a tvorí ho databáza hostiteľov a databáza jednotiek. Návrh vyhlášky upravuje spôsob získavania údajov prostredníctvom integrácie registra s informačnými systémami verejnej správy, podmienky vytvárania a správy používateľských účtov hostiteľov, prideľovanie a evidenciu registračných čísiel jednotiek a systém elektronických notifikácií. 

Vyhláška ďalej upravuje druhy elektronických formulárov určených na zápis, zmenu a výmaz údajov v registri, pravidlá zaznamenávania vykonaných úkonov a vymedzuje jednotlivé typy jednotiek určených na poskytovanie služieb krátkodobého prenájmu ubytovania. Súčasťou návrhu je aj úprava podrobností o poskytovaní údajov z registra verejnosti a oprávneným orgánom verejnej moci pri súčasnom zabezpečení ochrany osobných údajov.

Návrh vyhlášky sa netýka pôsobnosti miestnej územnej samosprávy, z tohto dôvodu nie je potrebné vyjadrovať sa k súladu návrhu vyhlášky s Európskou chartou miestnej samosprávy.
